Акафист Пресвятой Богородице

в честь иконы Ея «Абалацкая»

20 июля/2 августа, 27 ноября/10 декабря

Кондак 1

Избранной Предвечным Царем в наше верных спасение небесе и земли Царице, благодарственныя похвалы приносим Ти, Богородице! Ты же, яко имущая державу непобедимую и милосердие неизреченное, от всяких нас бед свободи и вся благая нам даруй, да зовем Ти:

Радуйся, Мати Дево, всепетая христиан похвало.

Икос 1

Архангелы и Ангелы поют Тебе, Деве чистой, немолчныя песни на небеси. Мы же, грешнии, на земли преклоньша колена душ и сердец наших пред Пречистым Твоим образом со слезами умиления, бренными устами вопием Ти:

Радуйся, Заступница
наша усердная; радуйся, Мати наша премилосердная. Радуйся, славо наша непроходящая; радуйся, богатство наше неистощимое. Радуйся, Помощнице наша непреложная; радуйся, Покровительница наша присная. Радуйся, радосте наша, от всякия скверны плоти и духа нас очищающая; радуйся, Целительнице наша, болезней душевных и телесных нас избавляющая. Радуйся, похвало наша, радостей духовных нас не лишающая; радуйся, Владычице наша, помощию Твоею недуги наша исцеляющая. Радуйся, прибежище наше, от врагов видимых и невидимых нас покрывающая; радуйся, Святая, святых бόльшая. Радуйся, Мати Дево, всепетая христиан похвалό.
Кондак 2

Видящи в трикратных видениих боголюбивая вдовица Мария всечестнаго лица Твоего, Пресвятая Дево, изображение, ужасом великим одержима, убояся поведати о чудесных видениих своих людем, в сердци же своем, из глубины души взываше Богу: Аллилуия.

Икос 2

Разум неразумеваемый человеческими помыслы ищущи разумети в чудном явлении пречистаго Твоего, Богоматери, образа, блаженная Мария новаго удостойся видения, в немже великий святитель Николай грозно повеле ей возвестити виденное, она же со страхом и трепетом всем поведа тайну видения своего и всех научи взывати к Богородице:

Радуйся, всех Зиждителя в Твоих ложеснах носившая; радуйся, Бога плотию рождшая, миру Спасителя. Радуйся, в рождестве девство нетленно сохраншая; радуйся, на земли ангельски пожившая. Радуйся, Бога с человеки примирившая; радуйся, святых всех Пресвятейшая. Радуйся, Дево Пресвятая, дивно явившая нам образ Свой; радуйся, Благодатная, в явлении образа Своего милосердие нам являющая. Радуйся, о всех чтущих образ Твой святый промышляющая; радуйся, всем молящимся Тебе пред святым образом Твоим по мере веры спасение подавающая. Радуйся, чудесы Твоего образа умы наша к горнему миру возводящая; радуйся, Святая, святых бόльшая. Радуйся, Мати Дево, всепетая христиан похвалό.

Кондак 3

Силу Божию ищуще уведети благовернии людие Тобольстии в дивных явлениях образа Твоего, Богомати, собрашася вкупе с архиереем своим Нектарием, да уверятся, яко милосердие Царицы Небесной восхоте посетити и в стране нашей всех, хотящих улучити спасение; уверившеся же и радующеся радостию великою, воспеша Богу: Аллилуия!

Икос 3

Имеющи всеусердно желание стяжати сокровище небесное, святый лик Твой, Богородице, вси единодушно возжелаша первее своими руками устроити на месте явлений новую в честь Знамения Божией Матери церковь, юже и воздвигоша, со всем усердием воспевающе Царице Небесной:

Радуйся, ангельское великое удивление; радуйся, праотеческое дивное утешение. Радуйся, пророческая высокая проповедь; радуйся, апостольская преславная похвало. Радуйся, святителей изрядное украшение; радуйся, мучеников крепкое утверждение. Радуйся, преподобных спасительное наставление; радуйся, постников неизнемогающее воздержание. Радуйся„ девствующих чистото и славо; радуйся, отцев и матерей тихое веселие. Радуйся, всех православных христиан удобрение; радуйся, Святая, святых бόльшая. Радуйся, Мати Дево, всепетая христиан похвалό.

Кондак 4

Буря помышлений сумнительных в радостную тишину преложися, егда видевшая в видениих образ Пречистыя Девы Богородицы указа быти его подобием Знамения Новгородския, точию с предстоящима святителем Николаем и Мариею Египетскою; темже и возопиша вси Богу: Аллилуия.

Икос 4

Слышав Евфимий, разслабленный телом, но не духом, от некоего старца Павла, еже бы написати явленную икону в новую церковь, созидавшуюся по повелению Божию на Абалаке, потщася вдати дело сие искусному в живописании перводиакону Тобольския кафедры Матфею, егда же образ сей писаше, болящий по малу целяшеся и Богородице усердно пояше:

Радуйся, Царице Небесная, явлением честныя Твоея иконы нас обрадовавшая; радуйся, Мати Божия, чудесным целением от нея нас удивляющая. Радуйся, стране нашей светлое просвещение; радуйся, земли нашей несокрушимое ограждение. Радуйся, по водам плавающим тишино; радуйся, обуреваемым небурное пристанище. Радуйся, путешествующим легкое прехождение; радуйся, блуждающим милосердная Наставнице. Радуйся, труждающимся благое покоище; радуйся, обремененным тихое прибежище. Радуйся, в бедах сущим скорая Заступнице; радуйся, Святая, святых бόльшая. Радуйся, Мати Дево, всепетая христиан похвалό.

Кондак 5

Боготечней звезде, приведшей иногда волхвов к Солнцу Правды Христу Богу нашему, подобно бысть явление иконы Твоея, Божественная Дево, в пределах наших: видяще бо и молящеся пред нею, праотцы наши из Тебе познаваху Сына Твоего, Спаса нашего, мы же научаемся усерднее пети Ему: Аллилуия.

Икос 5

Видевше людие тобольстии честную икону Божия Матере, явившую чудесное исцеление усердствовавшему написати ю, яко божественное сокровище прияша ю и яко многосветлый светильник поставиша в новом храме, ими созданном, радующеся и вопиюще к Богородице:

Радуйся, светозарное светило, страну нашу озаряющее; радуйся, спасение душам нашим устрояющая. Радуйся, небесным светом сердца наша просвещающая; радуйся, мир, тишину и благоденствие нам являющая. Радуйся, болящим духовно и телесно здравие подавающая; радуйся, обидимых Своею честною ризою покрывающая. Радуйся, безнадежных известное надеяние; радуйся, младенцев разум просвещающая. Радуйся, вдовиц и сирот кормительнице; радуйся, нагих одеяние и пленных избавление. Радуйся, просящим помощи скорая Помощница; радуйся, Святая, святых бόльшая. Радуйся, Мати Дево, всепетая христиан похвалό.

Кондак 6

Проповедницы нелестнии великого милосердия Твоего, Владычице, к людем быша вси приявшии чудесная исцеления от святыя иконы Твоея; вси же слышавшии и видевшии благодатныя токи, изливающиеся обильно от Тебе на страждующих и бедствующих, вкупе с ними радостно воспеваху Богу: Аллилуия!

Икос 6

Возсия благодать от образа Твоего, Дево Чистая, яко солнце пресветлое в пределех наших, лучами чудес, истекающих от него, град наш и вся грады и страны не точию земли сибирския, но и российския озаряющая, сего ради недоумевающе изрещи величие чудес, от иконы Твоея бывших, Богородице, во умилении сердца, верою и любовию вопием Ти:

Радуйся,  черною  немощию  одержимых  исцеляющая; радуйся, болящих очами уздравляющая. Радуйся, падучих болезней избавляющая; радуйся, слепым зрение отверзающая. Радуйся, злыя демоны от людей отгоняющая; радуйся, беснующимся здравие подавающая. Радуйся, разслабленных от одра воздвизающая; радуйся, немым язык и глаголание возвращающая. Радуйся, от всех лютых недугов врачующая; радуйся, в сониих и видениих страждущим являющаяся. Радуйся, от всяких напастей чудесно свобождающая; радуйся, Святая, святых бόльшая. Радуйся, Мати Дево, всепетая христиан похвалό.

Кондак 7

Хотяй прославити святую икону Твою, Богородице Дево, Сын Твой и Бог наш Господь Иисус Христос, воочию всех излия от нея неисчерпаемое чудес море, в немже вси погружающиися с верою и упованием приемлют благодать исцелений и, благодаряще Господа, со страхом и любовию умиленно вопиют Ему: Аллилуия.

Икос 7

Новыя и преславныя чудеса благодати Твоея, Богородице, яви нам Господь, егда святая икона Твоя носима бе по градом и весям страны нашея; мнози бо верующии внезапу исцеляхуся от разнообразных неисцельных недугов, и неверные к вере обращахуся, с удивлением, умилением и любовию воспевая Тебе:

Радуйся, всякие болезни исцеляющая; радуйся, вся недуги отгоняющая. Радуйся, любовию серафимскою присногорящая; радуйся, души и сердца наша любовию божественною воспламеняющая. Радуйся, огонь Божества в Себе вместившая; радуйся, пламене страстей наших изменяющая. Радуйся, от огня греховнаго верующих в Тя соблюдающая; радуйся, от огня геенскаго любящих Тя избавляющая. Радуйся, от запаления огненнаго жилища наша сохраняющая; радуйся, света Твоего зарями мрак неведения нашего разгоняющая. Радуйся, теплая наша Заступница и усердная к Богу о нас молитвенница; радуйся, Святая, святых бόльшая. Радуйся, Мати Дево, всепетая христиан похвалό.

Кондак 8

Странное видение честныя иконы Богоматери, свыше явленное с предстоящими святителем Николаем и Мариею Египетскою, разумевше, устранимся, мужие и жены, мира суетнаго, ум к небесным возводяще; сего бо ради и дадеся нам чудная икона Богородицы, да взирающе на ню, горняя мудрствуем, а не земная, вопиюще к Богу: Аллилуия!

Икос 8

Вся еси в вышних, но и нижних не оставляеши, Богородице Дево, чудесы бо Твоими, от святыя иконы Твоея, яко от живаго и независтнаго источника, изливающимися, присно нас просвещаеши, верою к Тебе притекающих и зовущих таковая:

Радуйся, нищих духом неистощимое  богатство и милостей бездно; радуйся, Мати чадолюбивая, печальных незримое утешение. Радуйся, Голубице кроткая, тихая и незлобивая; радуйся, Горлице благогласная, ненавидимых тайное успокоение. Радуйся, грешников спасение и к Богу присвоение; радуйся, правоверных всех твердое ограждение. Радуйся, невидимое надеющимся на Тя поможение и заступление; радуйся, ангельский уме, присно зрящий Бога. Радуйся, светозарная звездо умнаго солнца; радуйся, Херувимов и Серафимов славнейшая. Радуйся, Архангелов и Ангелов честнейшая; радуйся, Святая, святых бόльшая. Радуйся, Мати Дево, всепетая христиан похвалό.

Кондак 9

Вся страна наша богохранимая, милостями Твоими, Богомати, облагодатствованная, имея икону Твою чудотворную в щит и ограждение от врагов видимых и невидимых, незримою Твоею помощию побеждает вся супостаты своя, Богу же в радости сердца благоговейно вопиет: Аллилуия.

Икос 9

Витийство наше песненное, яко детское немотствование, не довлеет к изглаголанию всех чудес и благодеяний, Тобою, Владычице, явленных и присно являемых нам от дивныя иконы Твоея; сего ради недоумевающе благохвалити Тя по достоянию, со смирением взываем Ти:

Радуйся, славящих Тя всегда прославляющая; радуйся, от огня грады и веси наши хождением иконы Твоея сохраняющая. Радуйся, храмы и домы наша иконою Твоею благодатно посещающая; радуйся, молитвы молящихся Тебе к Богу возносящая. Радуйся, рыданий и воздыханий наших никогда же отметающая; радуйся, пришествием Твоея иконы радости наша усугубляющая. Радуйся, все скорби наша и горькия беды ею услаждающая; радуйся, унывающих Твоим человеколюбием ободряющая. Радуйся, поклоняющимся явленной Твоей иконе радость и здравие подавающая; радуйся, души верных милосердием Твоим умиляющая. Радуйся, радосте наша, иконою Твоею святою присно нас утешающая; радуйся, Святая, святых бόльшая. Радуйся, Мати Дево, всепетая христиан похвалό.

Кондак 10

Спасти хотяй род человеческий от вечнаго мучения и дати ему Царство Небесное, человеколюбивый Господь дарова нам, грешным, Матерь Свою в помощь, покров и защищение; буди же нам, о Всеблагая, Помощница, заступница и руководительница во всем житии нашем, и во исходе и по кончине нашей не остави нас, умильно вопиющих: Аллилуия.

Икос 10

Стена еси воистинну необоримая, Богородице Дево, всем к Тебе прибегающим; никто же бо притекаяй к Тебе отходит тощь. Темже ущедряеми милостию Твоею, во умилении души молим Тя: покрый, заступи и спаси всех нас, безпомощных, от всяких бед, искушений и озлоблений, Тебе с любовию взывающих:

Радуйся, крепкая защито возложивших на Тя упование; радуйся, воинству споборяющая. Радуйся, судиям немздоприемным споспешница; радуйся, наставников и детоводителей вразумление. Радуйся, познания истины чистое зерцало; радуйся, сохранения веры крепкое забрало. Радуйся, всеблагая утешительница несчастных; радуйся, сиротам безприютным покровительница. Радуйся, всех детей благословляющая; радуйся, всякую юность к добру направляющая. Радуйся, всех возрастных в святой жизни укрепляющая; радуйся, Святая, святых бόльшая. Радуйся, Мати Дево, всепетая христиан похвалό.

Кондак 11

Пения и моления наша пред святою и чудотворною иконою Твоею, Тебе возносимая, приимши, благосердная Владычице, заступи, спаси, помилуй и сохрани нас от всякаго злаго обстояния, да тихое и безмолвное житие под кровом Твоим поживем во всяком благочестии и чистоте, из глубины души умиленно воспевая Богу: Аллилуия.

Икос 11

Светоприемную свещу света божественнаго, яко Богородицу и Матерь Света невечерняго, разумевающе и почитающе Тя, Пречистая, како возможем изрещи благодатная Твоя озарения, присно текущая от иконы Твоея, яко от солнца лучезарнаго? Обаче озарения Твоего милостиваго, Всеблагая, ищуще, дерзаем воспевати Тебе:

Радуйся, заре незаходимая, светом вечным нас осиявающая; радуйся, луно, от Солнца правды нас облиставающая. Радуйся, светильниче, на свещнице превысшем поставленный; радуйся, свеще неугасимая огня невещественнаго. Радуйся, Мати Света истиннаго, благочестивых души просвещающая; радуйся, свет райския жизни нам источающая. Радуйся, присно блажащих Тя пресветло ублажающая; радуйся, усердно молящихся Тебе светом благодати озаряющая. Радуйся, всякую старость образом святой жизни соделывающая; радуйся, тьму, в нейже язычницы, неверующии, еретицы и раскольницы пребывают, истребляющая. Радуйся, всех грешников светом Твоим просвещающая и к покаянию приводящая; радуйся, Святая, святых бόльшая. Радуйся, Мати Дево, всепетая христиан похвалό.

Кондак 12

Благодати залог давшая нам святую икону Твою, Мати Бога Вышняго, испроси нам у Небеснаго Владыки, Сына Твоего и Бога нашего, благодать Святаго Духа; воздвигни нас из глубины греховныя, просвети сердечныя очи наша к зрению спасения, оживотвори сердца наша духом благочестия и страха Божия, духом чистоты и правды, духом любви и милосердия, да всегда поем Богу: Аллилуия!

Икос 12

Поющи Твоя древняя и новая милости и чудеса, Богородительнице, хвалим Тя вси, яко твердую и надежную предстательницу нашу, со умилением поклоняемся Тебе, выну молящейся о нас и благотворящей нам; веруем бо и уповаем, яко испросиши и подаси нам вся благая и спасительная, временная и вечная, воспевающим Ти:

Радуйся, непостыдное упование в животе, во исходе и по кончине нашей; радуйся, уповающим на Тя мирен конец живота сего подающая. Радуйся, в день судный наша надеждо и защищение; радуйся, Судии Праведнаго умоление. Радуйся, всех кающихся грешников прибежище и заступление; радуйся, всех праведных славо и утешение. Радуйся, радость выну Тебе приносящих радости вечныя сподобляющая; радуйся, слезная моления наша милостивно приемлющая. Радуйся, покровом Твоим от врагов видимых и невидимых нас покрывающая; радуйся, всех нас, грешных, ко спасению и восприятию благ вечных наставляющая. Радуйся, поклоняющимся иконе Твоей и Тя на помощь призывающим скоро помогающая; радуйся, Святая, святых бόльшая. Радуйся, Мати Дево, всепетая христиан похвалό.

Кондак 13

О Всеблагая Мати Дево, Богородице, присно благодеющая нам во святей иконе Твоей, нынешнее приемши Тебе единей прикладное приношение, от всяких нас бед, напастей и скорбей временных и вечных избави и сподоби нас, рабов Твоих, в селениих райских водворитися, да во вся веки поем: Аллилуия! Аллилуия! Аллилуия!

(Этот кондак читается трижды, затем икос 1 и кондак 1)

Молитва

О Пресвятая Владычице моя Богородице, милосердия сущи источник, покрове, упование и прибежище христиан! Тебе, всесильней Предстательнице и Споручнице покаяния и спасения моего, аз, грешный раб Твой, вручаю душу и тело мое, входы и исходы моя, веру и жительство мое, кончину и число дней моих, глаголы и помышления моя, дела и начинания моя; Ты же, милостивая Мати Божия, мною руководствуй, покрывай, соблюдай и спасай мя от всех вражеских козней невредимо, да немолчно, до последняго издыхания моего, взываю Ти:

Радуйся, Невесто неневестная! Радуйся, Святая, святых бόльшая! Пресвятая Богородице, спаси мя! Аминь!

